钦定古今图书集成/明伦汇编/官常典/第769卷 > 刘秉鉴
## 钦定古今图书集成/明伦汇编/官常典/第769卷 > 刘秉鉴

按《明外史刘宣传》：“宣子秉鉴，字遵教，正德初进士，历
刑部员外郎，锦衣千户。王注杀人，都督钱宁庇之，莫
敢问。会秉鉴代署司事，欲竟其狱，再摄之不至，遂据
众证定罪。宁怒，尚书张子麟及侍郎金献民、胡韶咸
尤秉鉴，秉鉴称疾不出，论者由是重之。寻擢大名兵
备佥事，改副使。嘉靖三年，司礼中官赖义迎献帝神”
主于安陆，秉鉴与之争公馆。义归奏之，逮下诏狱。逾
年，谪韶州通判。累迁临安知府，未至卒。秉鉴守正疾
邪，在大名毁淫祠千数。及被逮，寓书僚长曰：“淫祠伤
害民俗，司教者之责也。秉鉴以罪行，奸人必为报应
之说以惑众，愿力持之。”其秉道不挠如此。家居喜讲
学。初受业于湛若水，而尤笃信王守仁，郡中多讲学
之会。秉鉴业被往来，风雨不辍。其卒也，年未五十，同
邑刘阳称之曰：“先进有言，名节一变，而至于道。”印山
早励名节，至临死不惑，宜其变而至道无难也。印山
者，秉鉴别号也。